[Foto’s] Sterwende pasiënte kry ŉ laaste wensFoto: upworthy.com ŉ Niewinsgewende organisasie in Nederland, Ambulance Wish Foundation (AWF), beywer hom om te voldoen aan sterwende pasiënte se laaste wense. Kees Veldboer, ŉ voormalige ambulansbestuurder en stigter van dié organisasie, sê die idee vir dié diens het ontstaan toe hy ŉ pasiënt van een hospitaal na ŉ ander vervoer het. Die pasiënt was sterwend en reeds drie maande in die hospitaal. Die man het Veldboer gevra om by die Vlaardingen-kanaal stil te hou, aangesien hy nie weer dié geleentheid sou kry nie. Die man het in trane uitgebars toe hy die kanaal sien en Veldboer het toe geweet dit is wat hy vir elke terminale pasiënt wil doen. Elke ambulans word spesiaal ingerig en ŉ mediese span vergesel pasiënte op dié spesiale uitstappie. Die AWF het tans 230 vrywilligers en het reeds 7 000 mense se wense vervul. Veldboer vertel onder meer van ŉ vrou wat haar huis vir die laaste keer wou sien. “Sy het regop gesit en vir ure na haar sitkamer gekyk, so asof sy ŉ leeftyd se herinneringe wou onthou.” Hier is nog wense wat vervul is: Om vir die laaste keer roomys te geniet. Foto: upworthy.com Om ŉ kleindogter se troue by te woon. Foto: upworthy.com Om ŉ beste vriend se graf te besoek. Foto: upworthy.com Om ŉ gunsteling-skildery te sien. Foto: upworthy.com Om dolfyne te sien speel. Foto: upworthy.com Om die see ŉ laaste keer te sien. Foto: upworthy.com